

|  |  |
| --- | --- |
|  | Υποδιεύθυνση Επικοινωνίας Δημοσίων Σχέσεων & Κοινωνικής Ευθύνης |

14 Μαΐου, 2023

**Δελτίο Τύπου 2**

**Δράσεις Αστυνομίας για την οδική ασφάλεια και την πρόληψη των οδικών συγκρούσεων**

**Πέραν των 2,300 παραβάσεων τροχαίας καταγγέλθηκαν αυτή την εβδομάδα**

Η Αστυνομία δραστηριοποιήθηκε και αυτή την εβδομάδα και συγκεκριμένα από την περασμένη Δευτέρα, 08 Μαΐου, μέχρι και το πρωί σήμερα Κυριακή, 14 Μαΐου, με συντονισμένες επιχειρήσεις τροχονομικών ελέγχων ανά το παγκύπριο. Συνολικά **2,331 παραβάσεις** τροχαίας διαπιστώθηκαν και καταγγέλθηκαν κατά τη διάρκεια των τροχονομικών ελέγχων που έγιναν από μέλη της Αστυνομίας, με τις επιχειρήσεις ελέγχων να συνεχίζονται καθημερινά, με στόχο πάντα την πρόληψη των οδικών τροχαίων συγκρούσεων και την αύξηση της ασφάλειας στο οδικό δίκτυο.

Ιδιαίτερη έμφαση κατά τους τροχονομικούς ελέγχους δόθηκε στις παραβάσεις που συνιστούν βασικούς παράγοντες πρόκλησης σοβαρών και θανατηφόρων τροχαίων συγκρούσεων. Για παραβάσεις του ορίου ταχύτητας συγκεκριμένα, καταγγέλθηκαν συνολικά **1,188** οδηγοί οχημάτων, για παραβάσεις οδήγησης χωρίς ελεύθερα χέρια και χρήσης κινητού τηλεφώνου κατά την οδήγηση καταγγέλθηκαν **115** οδηγοί, για παράλειψη χρήσης ζώνης ασφαλείας από οδηγούς και επιβάτες οχημάτων, καταγγέλθηκαν **99** πρόσωπα, ενώ για παραβάσεις παράλειψης χρήσης προστατευτικού κράνους από μοτοσικλετιστές, ποδηλατιστές και χειριστές συσκευών προσωπικής κινητικότητας – e-scooters, καταγγέλθηκαν **29** πρόσωπα. Θετικοί σε έλεγχο οδήγησης υπό την επήρεια αλκοόλης εντοπίστηκαν και καταγγέλθηκαν συνολικά **92** οδηγοί οχημάτων.

Αξίζουν αναφοράς οι **267 παραβάσεις** σημάτων και φώτων τροχαίας που διαπιστώθηκαν και καταγγέλθηκαν κατά τη διάρκεια των ελέγχων, καθώς και οι συνολικά **57 παραβάσεις** παράνομης στάθμευσης.

Ξεχωρίζουν επίσης οι **38** καταγγελίες οδηγών που δεν καλύπτονταν από πιστοποιητικό ασφάλισης, όπως και οι **49** καταγγελίες οδηγών, για οδήγηση οχήματος για το οποίο δεν υπήρχε σε ισχύ πιστοποιητικό καταλληλότητας – ΜΟΤ, ενώ έγιναν και **209** καταγγελίες για οδήγηση οχήματος χωρίς άδεια κυκλοφορίας σε ισχύ.

Τα μέτρα οδικής ασφάλειας που λαμβάνονται από την Αστυνομία συνεχίζονται, με έμφαση στους καθημερινούς τροχονομικούς ελέγχους, αλλά και στη διαρκή ενημέρωση του κοινού, με στόχο την πρόληψη των οδικών συγκρούσεων, την καλλιέργεια οδικής συνείδησης και την αύξηση της ασφάλειας στο οδικό δίκτυο.

Κλάδος Επικοινωνίας